Søborg Kirke
Søborg Kirke er en sognekirke i Søborggård Sogn, der ligger ud til Søborg Hovedgade omgivet af boligbyggeri.
Der er ingen kirkegård i umiddelbar tilknytning til kirken, som i stedet ligger på en plads, omgivet af levende hegn og træer.
Søborg Kirke er opført efter tegning af arkitekt Alf Jørgensen (1878-1923) i 1914 og er i historiserende stil. Den hvidkalkede teglstenskirke på en base af kampesten består af et skib med polygonal korafslutning, som mod nord har præsteværelse og mod syd et trappehus med nedgang til sakristi. Hertil kommer et tårn, der mod sædvane er placeret mod nordøst, og som grundet sit usædvanlige udseende med et firkantet klokkestokværk og pyramidespir i folkemunde kaldes ”nissehuen”.
Indvendigt præges skibet af de hvidmalede mure og det store, tøndehvælvede loft. Skibets fire fag, som hvert er markeret med et stort, rundbuet vindue, de søndre med farvede glasruder, opdeles af pilastre, dvs. halvsøjler, med korintiske kapitæler.
Det hvidkalkede kor har ribbehvælvet loft og er først og fremmest præget af de tre vinduer med glasmosaikker, som forestiller Jesu dåb, Jesu opstandelse og nadveren i Emmaus, skabt af Niels Holmer Trier (1916-1999) i 1958.
Kirkens inventar bærer præg af en løbende supplering siden opførelsen, hvorfra bl.a. døbefonten, prædikestolen og stolestaderne, dvs. kirkebænkene, stammer, idet kirkens farvesætning og udtryk dog generelt er holdt ensartet og dermed skaber et harmonisk udtryk.
Døbefonten er fra 1914 og er hugget i sandsten.
Prædikestolen er også fra 1914 og er lavet af kridtsten. Den er opbygget af fem fag, som er udsmykket med relieffer af de fire evangelister og Kristus. Opgangen sker gennem en dør i triumfmuren.
Stolestaderne er fra opførelsen og er i enkel klassicistisk stil med fyldningsdekoration på ryglænene. Deres nuværende gråblå nuancer stammer fra en restaurering i årene 1978-1980.
Kirkens alterbord er fra 1954 og er fremstillet af bornholmsk sandsten. Det er udsmykket med et Jesusmonogram og de græske bogstaver Alpha og Omega.
I en niche syd for korbuen ses en mosaik fra 1991, som forestiller Jesus og de små børn. Motivet er skabt af Niels Holmer Trier (1916-1999), som også står bag glasmalerierne i koret.
Præstetavlen på væggen nord for indgangsdøren i skibet er skabt af kunstneren Søs Brysch (1943-) i 2014. 